HongKong Noodle ร้านบะหมี่สูตรฮ่องกงที่มีต้นกำเนิดมาจากย่านคนจีนอย่างเยาวราชที่เมื่อก่อนเคยขึ้นชื่อมากเรื่องความอร่อยของเส้นบะหมี่และเป็ดย่างหรือหมูแดง ซึ่งอาจจะแตกต่างจากปัจจุบันนี้!! วันนี้ผมมาทาน HongKong Noodle ที่สาขา Sathorn City บอกได้คำเดียวเลยครับว่าค่อนข้างผิดหวัง อาหารมาช้า และได้น้อยมากๆเมื่อเทียบกับรูป (เพื่อการโฆษณา?) แล้วยิ่งรู้สึกว่าไม่คุ้มถ้านำราคาไปเทียบกับความอร่อยของอาหารครับ!

[การเดินทาง]
ร้านนี้ตั้งอยู่ในชั้นใต้ดินของตึก Sathorn City ครับ วิธีการเดินทางสะดวกที่สุดก็คงเป็น BTS ช่องนนทรีครับ เมื่อมาถึงตึกแล้วให้เดินลงมาชั้นใต้ดิน ร้านจะอยู่ทางขวามือเลยครับติดกับ Tops Foodcourt และ Amazon Cafe ครับ

[บรรยากาศ/การบริการ]
ร้านนี้ลูกค้าจะเยอะช่วงเที่ยงๆครับ เพราะคนที่มาทานส่วนใหญ่ก็จะเป็นคนทำงานออฟฟิตตึกนี้และตึกข้างๆเป็นซะส่วนใหญ่ การบริการทำได้ไม่ประทับใจเช่นกันครับ กว่าพนักงานจะมาเก็บจานจากโต๊ะที่ลุกแล้วก็นานเหลือเกิน กว่าพนักงานจะมารับออเดอร์ก็ต้องรอสักพัก แถมไม่มีพนักงานคอยเดินมาเก็บเงินนะครับ ต้องเดินไปจ่ายที่เค้าเตอร์เอง วันนี้ที่ผมมาทานพนักงานคิดเงินเกินด้วยครับ เอาเมนูของโต๊ะไหนก็ไม่รู้มาใส่ในบิลด้วย! สุดท้ายต้องไปพูดคุยอยู่สักพักถึงจะเอาออกให้ครับ

[รสชาติอาหาร]
โดยรวมถือว่าพออาศัยได้ครับ บะหมี่และเกี๊ยวยักษ์ที่เป็นเมนูสร้างชื่อของที่นี่ก็ยังอร่อยเหมือนเดิม แต่กลับบางเมนูแล้วต้องบอกเลยครับว่าไม่ประทับใจครับ
- บะหมี่เป็ดย่างฮ่องกงหมูแดง (99 บาท) จานนี้ผมเพิ่มเกี๊ยวกุ้งสองลูก (20 บาท) และเกี๊ยวกุ้งยักษ์ (25 บาท) กะว่าต้องกินอิ่มมากๆแน่ๆ แต่ปรากฏว่าได้น้อยมากๆๆๆครับ จานที่นำมาเสิร์ฟใหญ่มากแต่บะหมี่เกี๊ยวในจานนี่เรียกได้ว่ายังไม่ถึงครึ่งจานเลยก็ว่าได้ครับ บะหมี่ของร้านนี้ยังคงเหนียวนุ่มอร่อยมาก เช่นเดียวกันกับเกี๊ยวกุ้ง (ทั้งธรรมดาและยักษ์) ที่อร่อยมากเช่นกัน แต่สำหรับหมูแดงและเป็ดนี่ผิดหวังนะครับ ตอนที่มาเสิร์ฟแล้วเห็นเนื้อเป็ดกับหมูแดงนี่คิดในใจเลยว่า "ในเมนูช่วยระบุด้วยว่าภาพนี้เพื่อการโฆษณาเท่านั้น!!" เพราะมันช่างแตกต่างมากจริงๆ หมูแดงยังพอจะเป็นชิ้นๆแต่เป็ดนี่เหมือนเอาซากเป็ดมารวมๆให้เต็มจาน (เลื่อนลงไปดูรูปได้ครับ) แต่แม้ว่ารูปลักษณ์อาจจะดูแย่ไปสักหน่อย แต่รสชาติก็ยังไม่ได้แย่มากเท่าครับ แต่ก็ไม่ได้อร่อยมากอยู่ดีครับ จานนี้ให้คะแนนตรงบะหมี่และเกี๊ยวกุ้งครับ อ๋อ ถ้าสั่งแห้งทางร้านจะให้น้ำซุปมาด้วยนะครับ แต่ซุปมันช่างไม่มีรสชาติอะไรเลยอีกเช่นกัน!! T_T (3/5)
- บะหมี่เกี๊ยวจัมโบ้หมูแดง (79 บาท) จานนี้มีแต่หมูแดงและเกี๊ยวกุ้งยักษ์อีก 1 ชิ้นครับ รสชาติก็เหมือนกับที่บอกไปครับ (3/5)

[ความคุ้มค่า]
ส่วนตัวแล้วคิดว่าไม่คุ้มครับ ราคาบะหมี่เกี๊ยวข้างทางบางเจ้าถูกและอร่อยกว่าเจ้านี้แน่ๆครับ 

โดยรวมแล้วผมให้สองดาวนะครับสำหรับร้านนี้เพราะก็ยังไม่แย่ถึงขั้นกินร้านอื่นเหอะ บะหมี่และเกี๊ยวยักษ์ของทางร้านก็ยังถือว่ารสชาติอร่อยอยู่ ติดอย่างเดียวตรงที่แพงเหลือเกินและได้น้อยอีก ใครจะมาแทนแถวนี้ลองเดินเข้าไปใน Foodcourt อาจจะได้เลือกเมนูที่หลากหลายกว่านี้และคุ้มค่าราคากว่านี้อีกซะด้วยซ้ำครับ